Hududlarni kompleks ijtimoiy-iqtisodiy rivojlantirish masalalari axborot-tahlil departamenti to‘g‘risidagi Nizomni tasdiqlash haqida

O‘zbekiston Respublikasi Prezidentining “O‘zbekiston Respublikasi Vazirlar Mahkamasining ijro etuvchi tuzilmasini tasdiqlash to‘g‘risida” 2016-yil 14-dekabrdagi PQ-2679-son qarorini bajarish yuzasidan, shuningdek respublika hududlarini kompleks va jadal rivojlantirishni ta’minlash maqsadida Vazirlar Mahkamasi qaror qiladi:
 1. Hududlarni kompleks ijtimoiy-iqtisodiy rivojlantirish masalalari axborot-tahlil departamenti to‘g‘risidagi nizom ilovaga muvofiq tasdiqlansin.
 2. Belgilab qo‘yilsinki, Hududlarni kompleks ijtimoiy-iqtisodiy rivojlantirish masalalari axborot-tahlil departamentining Qoraqalpog‘iston Respublikasi Vazirlar Kengashi, viloyatlar va Toshkent shahri bo‘yicha bosh va yetakchi mutaxassislari tegishli hududda O‘zbekiston Respublikasi Vazirlar Mahkamasining vakolatli vakillari (keyingi o‘rinlarda vakolatli vakillar deb ataladi) hisoblanadilar.
 3. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari o‘n kun muddatda vakolatli vakillarga Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklarining ma’muriy binolarida zarur mebel, kompyuter texnikasi va boshqa texnika, aloqa vositalari va boshqa anjomlar bilan jihozlangan xizmat xonalari ajratilishini ta’minlasinlar. 
 4. O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi (A.J. Ramatov):
 vakolatli vakillar faoliyatining tashkiliy, moddiy-texnik va transport ta’minoti, ularni uy-joy bilan ta’minlash, shuningdek ijtimoiy-tibbiy xizmat ko‘rsatish yuzasidan chora-tadbirlar ko‘rsin; 
 vakolatli vakillar faoliyatini muvofiqlashtirish va nazorat qilinishini ta’minlasin; 
 bir hafta muddatda Hududlarni kompleks ijtimoiy-iqtisodiy rivojlantirish masalalari axborot-tahlil departamentining rahbarlari mutaxassislari funksional vazifalari taqsimotini tasdiqlasin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov zimmasiga yuklansin 
 1. Hududlarni kompleks ijtimoiy-iqtisodiy rivojlantirish masalalari axborot-tahlil departamenti (keyingi o‘rinlarda Departament deb ataladi) O‘zbekiston Respublikasi Vazirlar Mahkamasi Ijro etuvchi apparatining tarkibiy bo‘linmasi hisoblanadi.
 2. Departament faoliyati Vazirlar Mahkamasini, uning Rayosatini, shuningdek Vazirlar Mahkamasi Ijro etuvchi apparatini hududlarni ijtimoiy-iqtisodiy rivojlantirish masalalari bo‘yicha axborot-tahliliy materiallar bilan ta’minlashga yo‘naltirilgan. 
 3. Departament o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek ushbu Nizomga amal qiladi.
 4. Departament o‘z faoliyatini O‘zbekiston Respublikasining Bosh vaziri rahbarligida amalga oshiradi. 
 Departament o‘z vakolatiga kiruvchi masalalar bo‘yicha O‘zbekiston Respublikasi Bosh vazirining birinchi o‘rinbosariga bo‘ysunadi, ayni vaqtda uning faoliyati Vazirlar Mahkamasi apparatining boshqaruvchisi tomonidan muvofiqlashtirib boriladi.
 5. Departament o‘z faoliyatini Vazirlar Mahkamasi Ijro etuvchi apparatining boshqa tarkibiy bo‘linmalari, Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari, davlat va xo‘jalik boshqaruvi organlari, boshqa organlar va tashkilotlar bilan o‘zaro hamkorlikda amalga oshiradi.
 Ushbu Nizomga muvofiq Departamentga yuklangan vazifalar va funksiyalarni Qoraqalpog‘iston Respublikasida, viloyatlar va Toshkent shahrida amalga oshirish Departamentning Qoraqalpog‘iston Respublikasi, viloyatlar va Toshkent shahri bo‘yicha bosh va yetakchi mutaxassislari tomonidan, shuningdek Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari apparatlarining tegishli axborot-tahlil guruhlari va boshqa tarkibiy bo‘linmalari orqali amalga oshiriladi.
 6. Departamentning Qoraqalpog‘iston Respublikasi, viloyatlar va Toshkent shahri bo‘yicha bosh va yetakchi mutaxassislari lavozimlariga chuqur iqtisodiy bilimlarga ega bo‘lgan, ushbu hududning o‘ziga xos xususiyatlarini puxta biladigan, o‘zlariga yuklangan vazifalar va funksiyalarni yuqori professional saviyada bajarishni ta’minlashga qodir bo‘lgan tajribali va malakali kadrlar tayinlanadi.
 Departamentning Qoraqalpog‘iston Respublikasi, viloyatlar va Toshkent shahri bo‘yicha bosh va yetakchi mutaxassislari lavozimlariga nomzodlar O‘zbekiston Respublikasi Bosh vazirining birinchi o‘rinbosari taqdimnomasi bo‘yicha O‘zbekiston Respublikasi Vazirlar Mahkamasi Rayosati majlisida tasdiqlanadi va Vazirlar Mahkamasining farmoyishi bilan lavozimga tayinlanadi.
 7. Departamentning Qoraqalpog‘iston Respublikasi, viloyatlar va Toshkent shahri bo‘yicha bosh va yetakchi mutaxassislari tegishli hududda O‘zbekiston Respublikasi Vazirlar Mahkamasining vakolatli vakillari (keyingi o‘rinlarda vakolatli vakillar deb ataladi) hisoblanadi.
 8. Vakolatli vakillar Nukus shahrida, viloyatlar markazlarida va Toshkent shahrida doimiy ravishda joylashtiriladi.
 Vakolatli vakillar uchun Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari binolarida zarur mebel, kompyuter texnikasi va boshqa texnika, aloqa vositalari va boshqa anjomlar bilan jihozlangan xizmat xonalari ajratiladi. 
 Vakolatli vakillarning faoliyatini moddiy-texnik va transport, uy-joy bilan ta’minlash, shuningdek ularga tibbiy va ijtimoiy-maishiy xizmat ko‘rsatish O‘zbekiston Respublikasi Bosh vazirning birinchi o‘rinbosari tomonidan tashkil etiladi.
 Vakolatli vakillar faoliyatini tashkiliy jihatdan ta’minlash va muvofiqlashtirish Departament mudiri va O‘zbekiston Respublikasi Bosh vazirining birinchi o‘rinbosari tomonidan amalga oshiriladi. 
 9. Vakolatli vakillar o‘zlariga yuklangan vazifalar va funksiyalarni Qoraqalpog‘iston Respublikasi Jo‘qorg‘i Kengesi va Vazirlar Kengashi raislari, viloyatlar va Toshkent shahri hokimlari, ularning o‘rinbosarlari bilan o‘zaro mustahkam hamkorlikda amalga oshiradilar.
 Vakolatli vakillar ijtimoiy-iqtisodiy rivojlanishning holatini o‘rganish bo‘yicha o‘zlariga yuklangan funksional vazifalarni bevosita tumanlar, aholi punktlari, mahallalar, korxonalar va tashkilotlar hududiga borgan holda, shuningdek tegishli shahar va tumanning bevosita aholisi, tadbirkorlik subyektlari, jamoatchilik, fuqarolarning o‘zini o‘zi boshqarish organlari vakillari hamda faollari bilan uchrashuvlar o‘tkazish yo‘li bilan amalga oshiradilar. 
 Vazirlar Mahkamasi Ijro etuvchi apparatining tarkibiy bo‘linmalari, davlat va xo‘jalik boshqaruvi organlari vakolatli vakillarga ularga yuklangan funksional vazifalarni amalga oshirishda ko‘maklashadilar.
 10. Vakolatli vakillarning o‘z funksional vazifalariga kiradigan vazifalar bo‘yicha ko‘rsatmalari Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari, davlat va xo‘jalik boshqaruvi organlarining hududiy bo‘linmalari rahbarlari tomonidan bajarilishi majburiy hisoblanadi. 
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari O‘zbekiston Respublikasi Vazirlar Mahkamasiga masalalarni vakolatli vakillar bilan kelishgan holda kiritadilar.
 11. Vakolatli vakillar o‘zlariga yuklangan vazifalar va funksiyalarning zarur darajada va samarali bajarilishi uchun O‘zbekiston Respublikasi Vazirlar Mahkamasi oldida shaxsan javob beradilar.
 Vakolatli vakillar o‘zlariga yuklangan funksional vazifalar bajarilishi natijalari, hududlarni ijtimoiy-iqtisodiy rivojlantirishning holati, mahalliy ijro etuvchi hokimiyat organlari va ularning rahbarlari faoliyati to‘g‘risida yilning har choragida Departament mudiri, Bosh vazirning birinchi o‘rinbosari va O‘zbekiston Respublikasining Bosh vaziri oldida hisobot beradilar. 
 12. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari apparatlarining axborot-tahlil guruhlari tegishli ravishda Qoraqalpog‘iston Respublikasi Vazirlar Kengashi Raisiga, viloyatlar, Toshkent shahri hokimlariga va Departamentga hisobot beradilar.
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari apparatlarining axborot-tahlil guruhlari rahbari lavozimga Bosh vazirning birinchi o‘rinbosari bilan kelishgan holda tegishli ravishda Qoraqalpog‘iston Respublikasi Vazirlar Kengashi Raisi, viloyatlar va Toshkent shahri hokimlari tomonidan tayinlanadi.
 13. Departamentning tuzilmasiga Departament mudiri, Departament mudirining o‘rinbosari, shuningdek: 
 Davlat chegaralarini dyelimitatsiya, demarkatsiya va redemarkatsiya qilish masalalari sho‘basi mudiri; 
 Qoraqalpog‘iston Respublikasi, viloyatlar va Toshkent shahri bo‘yicha bosh va yetakchi mutaxassislar; 
 ijtimoiy-iqtisodiy rivojlantirish hududiy dasturlarini ishlab chiqish masalalari bo‘yicha bosh mutaxassis; 
 hududlarning ijtimoiy-iqtisodiy rivojlanishini tahlil qilish masalalari bo‘yicha bosh mutaxassis; 
 normativ-huquqiy hujjatlarni ishlab chiqish masalalari bo‘yicha bosh mutaxassis; 
 Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha bosh mutaxassis; 
 chegarabo‘yi muammolarini hal qilish masalalari bo‘yicha bosh mutaxassis; 
 xalqaro hamkorlik va normativ-huquqiy bazani takomillashtirish masalalari yetakchi mutaxassis; 
 jismoniy va yuridik shaxslarning murojaatlarini ko‘rib chiqish bo‘yicha yetakchi mutaxassis kiradi. 
 Departamentning tuzilmasi O‘zbekiston Respublikasi Prezidenti tomonidan tasdiqlanadi.
 14. Departament ishiga Departament mudiri rahbarlik qiladi. 
 15. Departament mudiri, Departament mudirining o‘rinbosari, sho‘ba mudiri va mutaxassislari belgilangan tartibda lavozimga tayinlanadilar va lavozimdan ozod qilinadilar. 
 16. Quyidagilar Departamentning ustuvor vazifalari hisoblanadi: 
 a) hududlarni ijtimoiy-iqtisodiy rivojlantirishni tahlil qilish sohasida:
 Qoraqalpog‘iston Respublikasini, viloyatlarni, Toshkent shahrini, shaharlar va tumanlarni ijtimoiy-iqtisodiy rivojlantirish tendensiyalari va darajasini kompleks tahlil qilish, mavjud nomutanosibliklar, zaxiralarni va ishlab chiqarishga jalb etilmagan mineral-xomashyo resurslarini, mehnat va ishlab chiqarish salohiyatini aniqlash;
 asosiy iqtisodiy ko‘rsatkichlar dinamikasining, tarkibiy va institutsional qayta o‘zgartirishlarning, mahalliy budjetlar ijrosining tizimli monitoringini olib borish;
 hududlarni kompleks ijtimoiy-iqtisodiy rivojlantirish dasturlari bajarilishi monitoringini olib borish va tahlil qilish, ularni tezkor hal etish bo‘yicha takliflar kiritgan holda ular o‘z vaqtida va sifatli bajarilishiga to‘sqinlik qilayotgan muammoli masalalarni aniqlash;
 hududlarni ijtimoiy-iqtisodiy rivojlantirish dasturlarini, boshqa hududiy dasturlarni monitoring va tahlil qilish tizimini takomillashtirish, ijtimoiy-iqtisodiy rivojlantirish darajasini baholashning samarali metodikalari va indikatorlarini joriy etish;
 hududlarning iqtisodiyoti va ijtimoiy sohasini rivojlantirishning holati bo‘yicha kompleks tahliliy materiallar, shuningdek hududlarni ijtimoiy-iqtisodiy rivojlantirish dasturlarini ishlab chiqish, qabul qilingan hududiy dasturlarga tuzatishlar kiritish bo‘yicha takliflar tayyorlash;
 har bir hududning o‘ziga xosligi va xususiyatlarini hisobga olgan holda normativ-huquqiy hujjatlar va boshqa hujjatlar loyihalarini har tomonlama ekspertizadan o‘tkazish, shu jumladan ularning hududlarning ijtimoiy-iqtisodiy rivojlanishiga qisqa muddatli va uzoq muddatli ta’sirini kompleks baholash;
 b) ijtimoiy-iqtisodiy rivojlantirishning mintaqaviy dasturlarini ishlab chiqish va amalga oshirish sohasida:
 Qoraqalpog‘iston Respublikasi, viloyatlar, shaharlar va tumanlarning ishlab chiqiladigan iqtisodiy ko‘rsatkichlari, shu jumladan yalpi hududiy mahsulot, sanoat va qishloq xo‘jaligi, investitsiyalar, savdo aylanmasi, eksport, iste’mol narxlari indeksi, bandlik ko‘rsatkichlari asoslanganligini ekspert jihatidan baholash;
 O‘zbekiston Respublikasi Prezidenti va Vazirlar Mahkamasi tomonidan belgilangan respublikani ijtimoiy-iqtisodiy rivojlantirishning strategik ustuvor vazifalaridan kelib chiqib, shuningdek har bir hududning o‘ziga xosligi va xususiyatlarini hisobga olgan holda Qoraqalpog‘iston Respublikasini, viloyatlarni, Toshkent shahrini, shaharlar va tumanlarni kompleks va jadal rivojlantirish bo‘yicha takliflarni ishlab chiqish;
 hududlar iqtisodiyotining barqarorligini va muvozanatli faoliyat ko‘rsatishini ta’minlash, har bir hududning mineral-xomashyo resurslaridan, mehnat va ishlab chiqarish salohiyatidan samarali foydalanish, mahalliy budjetlarning daromad qismini kengaytirish, viloyatlar, shaharlar va tumanlarning subvensiyaviyligini qisqartirish chora-tadbirlarini amalga oshirish, korxonalarning moliyaviy barqarorligini oshirish, o‘zaro hisob-kitoblar tizimini yaxshilash bo‘yicha takliflar ishlab chiqish;
 davlat va xo‘jalik boshqaruvi organlari bilan birgalikda hududlarning sanoat salohiyatini jadal rivojlantirish, mineral-xomashyo va qishloq xo‘jaligi xomashyosini sanoat yo‘li bilan chuqur qayta ishlash bo‘yicha yangi yuqori texnologik ishlab chiqarishlarni barpo etish, yuqori qo‘shilgan qiymatli raqobatbardoshli mahsulotlar ishlab chiqarishni tashkil etish va shu asosda eksportga yetkazib beriladigan mahsulotlar hajmi va turlarini ko‘paytirish bo‘yicha dasturiy chora-tadbirlarni ishlab chiqish;
 hududlarni kompleks rivojlantirishning, tarkibiy qayta o‘zgartirishlarni chuqurlashtirish va mintaqa iqtisodiyotini diversifikatsiyalashning joriy, o‘rtacha muddatli va uzoq muddatli dasturlarini, shu jumladan mintaqaviy investitsiya dasturlarini, sanoat salohiyatini rivojlantirish dasturlarini, mahalliylashtirish dasturini, muhandislik-kommunikatsiya va yo‘l-transport infratuzilmasini rivojlantirish va modernizatsiya qilish dasturlarini, ish o‘rinlari tashkil etish va bandlikni ta’minlash dasturlarini, qishloq xo‘jaligi tarmoqlarini rivojlantirish, ayniqsa paxta tolasi va meva-sabzavot mahsulotlarini qayta ishlash bo‘yicha dasturlarni, xizmatlar sohasini rivojlantirish dasturlarini hamda boshqa hududiy dasturlarni ishlab chiqishni tashkil etish;
 shaharlar, tumanlar, viloyat, Qoraqalpog‘iston Respublikasi budjetlari parametrlari bilan bog‘liqlikda hududlarni ijtimoiy-iqtisodiy rivojlantirishning ishlab chiqilayotgan dasturlarini moliyalashtirishning aniq manbalarini belgilash;
 hududlarni ijtimoiy-iqtisodiy rivojlantirish dasturlari, davlatning maqsadli dasturlari, qabul qilingan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, O‘zbekiston Respublikasi Vazirlar Mahkamasining qarorlari va farmoyishlari o‘z vaqtida va sifatli amalga oshirilishi bo‘yicha tashkiliy-amaliy chora-tadbirlarni ishlab chiqish va amalga oshirish;
 Qoraqalpog‘iston Respublikasida, viloyatlarda, Toshkent shahrida, shaharlar va tumanlarda demokratik islohotlarni chuqurlashtirish va mamlakatni modernizatsiya qilish, iqtisodiyotdagi, eng avvalo sanoat va qishloq xo‘jaligidagi tarkibiy qayta o‘zgartirishlar bo‘yicha tizimli chora-tadbirlar amalga oshirilishini ta’minlash;
 tadbirkorlikni jadal rivojlantirishni ta’minlash, xususiy mulk manfaatlarini himoya qilish hamda tadbirkorlik subyektlarining qonuniy huquqlari va kafolatlari ta’minlanishi uchun hududiy boshqaruv organlarining mas’uliyatini oshirish bo‘yicha tizimli ishlarni tashkil etish;
 hududlar iqtisodiyotining raqobatbardoshligini tubdan oshirish, eksport qiluvchi korxonalarni qo‘llab-quvvatlashni kuchaytirish, fermer xo‘jaliklari, tadbirkorlik subyektlarining eksportdagi ishtirokini har tomonlama rag‘batlantirish bo‘yicha amaliy chora-tadbirlarni ishlab chiqish va ular amalga oshirilishini tashkil etish;
 hududlarni ijtimoiy-iqtisodiy rivojlantirish dasturlari sifatli va o‘z vaqtida amalga oshirilishi uchun zarur bo‘lgan normativ-huquqiy hujjatlar va boshqa hujjatlar loyihalari tayyorlanishini tashkil etish;
 v) aholi hayoti sifati va darajasini oshirish sohasida:
 demografik jarayonlarni va hududlar aholisi jins va yosh tarkibini, aholi bandligi, ta’lim, sog‘liqni saqlash, madaniyat va sport tarmoqlarining darajasi va tuzilmasini, aholi hayoti darajasini, shuningdek madaniy-ma’rifiy ishlar sohasida ishlarning holatini tizimli tahlil qilish;
 joylarda, ayniqsa qishloq joylarda aholining bandligi holatini chuqur tahlil qilish va shu asosda mehnat bozorini rivojlantirish va boshqarish, demografik omillarni va hududlar iqtisodiyotini rivojlantirish istiqbollarini hisobga olgan holda ishga joylashtirishning ilg‘or shakllarini joriy etish, ishlab chiqarish kuchlarini maqbul joylashtirish va yangi ish o‘rinlari tashkil etish hisobiga aholining ayniqsa, yoshlarning bandligini ta’minlash bo‘yicha takliflar tayyorlash;
 aholi daromadlari o‘sishini ta’minlash, xarid qobiliyati darajasini oshirish va ichki iste’mol bozorini to‘ldirish masalalari bo‘yicha takliflar ishlab chiqish;
 aholiga tibbiy, ta’lim va ijtimoiy-madaniy xizmat ko‘rsatishni yanada takomillashtirish, aholining ayrim qatlamlarini manzilli ijtimoiy qo‘llab-quvvatlash va himoya qilish bo‘yicha takliflar ishlab chiqish;
 oliy va o‘rta maxsus, kasb-hunar ta’limi muassasalarida mutaxassislar nomenklaturasini takomillashtirish va o‘zgartirish, shuningdek oliy ma’lumotli mutaxassislarga bo‘lgan haqiqiy ehtiyojdan kelib chiqib oliy ta’lim muassasalariga o‘qishga qabul qilish parametrlari bo‘yicha takliflar ishlab chiqish;
 muhandislik, yo‘l-transport va telekommunikatsiya infratuzilmasini rivojlantirish, transport xizmati ko‘rsatishni yanada yaxshilash, ko‘rsatilayotgan uy-joy-kommunal xizmatlar darajasi va sifatini tubdan oshirish, sifatli ichimlik suv va sanitariya jihatidan tozalash tizimi, aholi punktlarini obodonlashtirish, uy-joy sharoitlarini yaxshilash, arzon va qulay uy-joy bilan ta’minlash bo‘yicha takliflar ishlab chiqish;
 ta’lim, sog‘liqni saqlash, madaniyat va sport tarmoqlarini rivojlantirish dasturlari, aholi bandligini ta’minlash, arzon va qulay uy-joy qurish dasturlari amalga oshirilishi, shuningdek demografik jarayonlar dinamikasi va aholi hayoti darajasi, amalga oshiriladigan madaniy-ma’rifiy ishlarning holati va natijalari to‘g‘risida tahliliy materiallar tayyorlash; 
 aholining elektr energiyasi, tabiiy gaz va ko‘mir bilan ta’minlanganligini uzluksiz ta’minlashning holatini o‘rganish va takliflar kiritish;
 g) aholi bilan o‘zaro hamkorlik va muloqot qilish sohasida:
 muhim iqtisodiy va ijtimoiy muammolarni hal etish, shuningdek hududlarni yanada rivojlantirish masalalari bo‘yicha aholining fikrlari va qonuniy talablarini o‘rganish va tahlil qilish;
 aholining fikrini va qonuniy talablarini tahlil qilish asosida tegishli davlat va xo‘jalik boshqaruvi organlari, mahalliy ijro etuvchi hokimiyat organlari bilan birgalikda ularni hal etishga doir amaliy chora-tadbirlarni, shuningdek qonun hujjatlarini yanada takomillashtirish, zarur hududiy dasturlarni qabul qilish yoxud amaldagi dasturlarga tuzatishlar kiritish bo‘yicha takliflarni ishlab chiqish;
 aholi bilan o‘zaro hamkorlik va muloqot qilishni tashkil etish, jismoniy va yuridik shaxslarning murojaatlarini o‘z vaqtida va sifatli ko‘rib chiqish masalalari bo‘yicha mahalliy ijro etuvchi hokimiyat organlari faoliyatini tahlil qilish;
 mahalliy ijro etuvchi hokimiyat organlarining jismoniy va yuridik shaxslarning murojaatlari bilan ishlashini takomillashtirish bo‘yicha amaliy chora-tadbirlar va takliflarni ishlab chiqish.
 d) Davlat chegaralarini dyelimitatsiya, demarkatsiya va redemarkatsiya qilish sohasida: 
 vazirliklar, davlat qo‘mitalari, idoralar va mahalliy ijro etuvchi hokimiyat organlari o‘rtasidagi O‘zbekiston Respublikasining Davlat chegaralarini dyelimitatsiya, demarkatsiya va redemarkatsiya qilish, chegarabo‘yi muammolarini hal qilish, nolegal migratsiya, respublika hududiga tovarlar va kontrafakt mahsulotlar olib kirilishining oldini masalalari bo‘yicha o‘zaro hamkorlikni muvofiqlashtirish; 
 O‘zbekiston Respublikasining chegara bo‘yida yuzaga kelishi mumkin bo‘lgan vaziyatning har tomonlama va chuqur o‘rganilishini tashkil etish, O‘zbekiston Respublikasi Davlat chegarasini belgilash, o‘zgartirish muhandislik-texnik jihatdan jihozlash, shuningdek chegarabo‘yi muammolarini hal qilish bo‘yicha ishlarni samarali tashkil etish uchun zarur shart-sharoitlar yaratish bilan bog‘liq kompleks chora-tadbirlar ko‘rish; 
 xalqaro hamkorlik, normativ-huquqiy bazani takomillashtirish, O‘zbekiston Respublikasining Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha arxiv, kartografiya materiallarini va boshqa materiallarni yig‘ish, umumlashtirish, turkumlash va har tomonlama tahlil qilish bo‘yicha kompleks ishlarni tashkil etish. 
 17. Departament o‘ziga yuklangan vazifalarni bajarish uchun quyidagi funksiyalarni amalga oshiradi:
 a) O‘zbekiston Respublikasi qonunlarini, O‘zbekiston Respublikasi Prezidenti farmonlari, qarorlari va farmoyishlarini, Vazirlar Mahkamasining qarorlari va farmoyishlarini ijro etish, ijro intizomini nazorat qilish, normativ-huquqiy hujjatlar loyihalarini tayyorlash masalalari bo‘yicha:
 O‘zbekiston Respublikasi qonunlari, O‘zbekiston Respublikasi Prezidenti farmonlari, qarorlari va farmoyishlari, Vazirlar Mahkamasining qarorlari va farmoyishlari ijrosi, O‘zbekiston Respublikasi Prezidentining, O‘zbekiston Respublikasi Bosh vazirining va uning o‘rinbosarlarining topshiriqlari ijrosi muntazam ravishda o‘rganilishi va nazorat qilinishini ta’minlaydi, Vazirlar Mahkamasi rahbariyatiga axborot berish uchun tegishli tahliliy materiallar va takliflar tayyorlaydi;
 mahalliy ijro etuvchi hokimiyat organlarida ijro intizomining holatini tahlil qiladi, tahlil natijalari haqida O‘zbekiston Respublikasining Bosh vaziriga, Bosh vazirning birinchi o‘rinbosariga, Vazirlar Mahkamasi apparatining boshqaruvchisiga axborot beradi;
 Vazirlar Mahkamasiga kiritilgan O‘zbekiston Respublikasi qonunlarini, O‘zbekiston Respublikasi Prezidenti farmonlari, qarorlari va farmoyishlarini, Vazirlar Mahkamasining qarorlari va farmoyishlarini va Qoraqalpog‘iston Respublikasi, viloyatlar va Toshkent shahri manfaatlariga daxl qiluvchi boshqa hujjatlar loyihalarini ekspertizadan o‘tkazadi va kelishadi; 
 O‘zbekiston Respublikasi qonunlari, O‘zbekiston Respublikasi Prezidenti farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalari kompleks va sifatli ishlab chiqilishi va tayyorlanishini, shuningdek ularning manfaatdor davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar, Vazirlar Mahkamasining Ijro etuvchi apparati tarkibiy bo‘linmalari bilan kelishilishini ta’minlaydi;
 qonun loyihalari ishlab chiqilishini va belgilangan tartibda O‘zbekiston Respublikasi Oliy Majlisiga taqdim etilishini hamda Departament vakolatiga kiradigan masalalar bo‘yicha ularni himoya qilishni tashkil etadi;
 b) Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari bilan o‘zaro hamkorlik qilish masalalari bo‘yicha:
 hududlarni ijtimoiy-iqtisodiy rivojlantirishni ta’minlash bilan bog‘liq masalalarda mahalliy ijro etuvchi hokimiyat organlari, davlat va xo‘jalik boshqaruvi organlari, boshqa tashkilotlarning faoliyati muvofiqlashtirilishini tashkil etadi;
 Vazirlar Mahkamasining qarorini talab etadigan masalalar bo‘yicha Qoraqalpog‘iston Respublikasi Vazirlar Kengashi, viloyatlar va Toshkent shahri hokimlarining takliflari ko‘rib chiqilishini tashkil etadi;
 davlat va xo‘jalik boshqaruvi organlarining Qoraqalpog‘iston Respublikasi Vazirlar Kengashi, viloyatlar va Toshkent shahri hokimlari bilan o‘zaro hamkorlik qilishini ta’minlaydi;
 hududlarni ijtimoiy-iqtisodiy rivojlantirish masalalari bo‘yicha mahalliy davlat hokimiyati organlarining qarorlari loyihalarini ekspert jihatdan puxta ishlab chiqadi;
 v) axborot-tahliliy ishlar masalalari bo‘yicha:
 o‘z yuritishi sohasiga kiradigan masalalar bo‘yicha axborotni umumlashtiradi va tahliliy qayta ishlaydi, O‘zbekiston Respublikasi Prezidenti, O‘zbekiston Respublikasining Bosh vaziri, Bosh vazirning birinchi o‘rinbosari, Vazirlar Mahkamasi apparatining boshqaruvchisiga kiritish uchun, shuningdek ularni Vazirlar Mahkamasida ko‘rib chiqish uchun tegishli ma’lumotnoma, tahliliy materiallar va takliflar tayyorlaydi;
 hududlarni iqtisodiy-ijtimoiy rivojlantirish masalalari, hududiy maqsadli dasturlar bo‘yicha ma’lumotlar bazasi tashkil etilishi, yuritilishi va muntazam ravishda yangilanishini ta’minlaydi;
 O‘zbekiston Respublikasi Prezidenti, O‘zbekiston Respublikasining Bosh vaziri, uning o‘rinbosarlari o‘tkazadigan majlislarni tayyorlash, shuningdek respublikani ijtimoiy-iqtisodiy rivojlantirish yakunlari bo‘yicha Vazirlar Mahkamasi majlislarini tayyorlash bilan bog‘liq materiallarni ishlab chiqishda va qarorlarni rasmiylashtirishda ishtirok etadi, Vazirlar Mahkamasining tegishli protokol qarorlari ijrosini nazorat qilishni ta’minlaydi;
 O‘zbekiston Respublikasining Bosh vaziri, Bosh vazirning birinchi o‘rinbosari boshchilik qiladigan tegishli Hukumat komissiyalari va kengashlari, idoralararo komissiyalar va kengashlar ishi samaradorligini ta’minlaydi, ular tomonidan qabul qilingan qarorlar bajarilishini muvofiqlashtiradi va nazorat qiladi;
 jismoniy va yuridik shaxslarning murojaatlarini ko‘rib chiqadi va ularda oldinga qo‘yilgan masalalarni hal etish bo‘yicha takliflar tayyorlaydi, ushbu murojaatlarni tegishli davlat va xo‘jalik boshqaruvi organlariga, mahalliy ijro etuvchi hokimiyat organlariga, boshqa tashkilotlarga ko‘rib chiqish va chora-tadbirlar ko‘rish uchun yuboradi, ularning o‘z vaqtida ko‘rib chiqilishini nazorat qiladi, jismoniy shaxslarni va yuridik shaxslarning vakillarini qabul qiladi.
 g) ijtimoiy-iqtisodiy rivojlantirish dasturlarini ishlab chiqish masalalari bo‘yicha:
 ijtimoiy-iqtisodiy rivojlantirish dasturlarini shakllantirish masalalari bo‘yicha ishchi guruhlar, Qoraqalpog‘iston Respublikasi, viloyatlar va Toshkent shahri hokimliklari, shaharlar va tumanlar hokimliklari, davlat va xo‘jalik boshqaruvi organlari faoliyatini tashkil etadi va muvofiqlashtiradi;
 hududlarni ijtimoiy-iqtisodiy rivojlantirish dasturlari loyihalari ekspert jihatdan puxta ishlab chiqilishini, jamoatchilik tomonidan muhokama qilinishini, ular bo‘yicha takliflar va xulosalar umumlashtirilishini tashkil etadi, ularning puxta ishlab chiqilishini va O‘zbekiston Respublikasi Bosh vazirning birinchi o‘rinbosari ko‘rib chiqishi uchun kiritilishini ta’minlaydi; 
 hududlarni ijtimoiy-iqtisodiy rivojlantirish dasturlari loyihalari O‘zbekiston Respublikasi Prezidenti, O‘zbekiston Respublikasining Bosh vaziri va uning o‘rinbosarlari huzurida himoya qilinishini tashkil etadi;
 O‘zbekiston Respublikasi Prezidentining topshiriqlari va ko‘rsatmalaridan, O‘zbekiston Respublikasi Bosh vazirining topshiriqlaridan kelib chiqib, shuningdek ular amalga oshirilishi natijadorligini tahlil qilish natijalarini hisobga olib hududlarni ijtimoiy-iqtisodiy rivojlantirishning qabul qilingan dasturlariga zarur tuzatishlar o‘z vaqtida tayyorlanishini ta’minlaydi;
 d) hududlarni ijtimoiy-iqtisodiy rivojlantirish dasturlari amalga oshirilishi monitoringi olib borilishi va nazorat qilinishi masalalari bo‘yicha:
 hududlarni ijtimoiy-iqtisodiy rivojlantirish dasturlarini amalda ro‘yobga chiqarishni ta’minlash bo‘yicha nazorat rejalari, tarmoq jadvallari va boshqa tashkiliy chora-tadbirlar ishlab chiqilishini ta’minlaydi;
 mahalliy ijro etuvchi hokimiyat organlari, davlat va xo‘jalik boshqaruvi organlari, boshqa organlar va tashkilotlar tomonidan hududlarni ijtimoiy-iqtisodiy rivojlantirish dasturlari amalda ro‘yobga chiqarilishi muvofiqlashtirilishini va muntazam ravishda nazorat qilinishini tashkil etadi;
 hududlarni ijtimoiy-iqtisodiy rivojlantirish dasturlari tadbirlari so‘zsiz va o‘z vaqtida amalga oshirilishini ta’minlashga qaratilgan oldini oluvchi chora-tadbirlar ko‘radi;
 hududlarni ijtimoiy-iqtisodiy rivojlantirish dasturlari amalga oshirilishi monitoringini olib boradi va tahlil qiladi, natijalar bo‘yicha O‘zbekiston Respublikasi Bosh vazirning birinchi o‘rinbosari ko‘rib chiqishi uchun zarur tahliliy materiallar va takliflar tayyorlaydi;
 e) Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari faoliyati samaradorligi masalalari bo‘yicha:
 O‘zbekiston Respublikasi Konstitutsiyasi, “Mahalliy davlat hokimiyati to‘g‘risida”gi O‘zbekiston Respublikasi Qonuni, O‘zbekiston Respublikasining boshqa qonunlari, O‘zbekiston Respublikasi Prezidentining farmonlari, qarorlari va farmoyishlari, O‘zbekiston Respublikasi Vazirlar Mahkamasining qarorlari va farmoyishlari bilan ijro etuvchi hokimiyat organlari rahbarlariga yuklangan vazifalar bajarilishi bo‘yicha ular faoliyati samaradorligini tahlil qiladi; 
 tahlil natijalari bo‘yicha Qoraqalpog‘iston Respublikasi Vazirlar Kengashi Raisiga, viloyatlar va Toshkent shahri hokimlariga, O‘zbekiston Respublikasi Bosh vazirining birinchi o‘rinbosariga ushbu rahbarlar bo‘yicha takliflar kiritadi; 
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari apparatlari faoliyatini tahlil qiladi, tegishli takliflarni Qoraqalpog‘iston Respublikasi Vazirlar Kengashi Raisiga, viloyatlar va Toshkent shahri hokimlariga, shaharlar va tumanlar hokimlariga kiritadi.
 Departament o‘ziga yuklangan boshqa funksiyalarni belgilangan tartibda amalga oshiradi.
 j) Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha: 
 vazirliklar, davlat qo‘mitalari, idoralar va mahalliy ijro etuvchi hokimiyat organlari o‘rtasidagi O‘zbekiston Respublikasining Davlat chegaralarini dyelimitatsiya, demarkatsiya va redemarkatsiya qilish, chegarabo‘yi muammolarini hal qilish, nolegal migratsiya, respublika hududiga tovarlar va kontrafakt mahsulotlar olib kirilishining oldini olish masalalari bo‘yicha o‘zaro hamkorlikni muvofiqlashtirishni amalga oshiradi; 
 O‘zbekiston Respublikasining chegarabo‘yida yuzaga kelishi mumkin bo‘lgan vaziyatning har tomonlama va chuqur o‘rganilishini tashkil etadi, O‘zbekiston Respublikasi Davlat chegarasini belgilash, o‘zgartirish, muhandislik-texnik jihatdan jihozlash, shuningdek chegarabo‘yi muammolarini hal qilish bo‘yicha ishlarni samarali tashkil etish uchun zarur shart-sharoitlar yaratish bilan bog‘liq kompleks chora-tadbirlar ishlab chiqadi; 
 xalqaro hamkorlik, normativ-huquqiy bazani takomillashtirish, O‘zbekiston Respublikasining Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha arxiv, kartografiya materiallarini va boshqa materiallarni yig‘ish, umumlashtirish, turkumlash va har tomonlama tahlil qilish bo‘yicha kompleks ishlarni tashkil etadi.
 18. Departament o‘ziga yuklangan vazifalar va funksiyalarni bajarish uchun quyidagi huquqlarga ega:
 Vazirlar Mahkamasida ko‘rib chiqiladigan masalalarni tahlil qilish va tayyorlash uchun zarur bo‘lgan materiallar va ma’lumotlarni Vazirlar Mahkamasi Ijro etuvchi apparatining boshqa tarkibiy bo‘linmalaridan, mahalliy davlat hokimiyati organlaridan, davlat va xo‘jalik boshqaruvi organlaridan, boshqa organlar va tashkilotlardan belgilangan tartibda so‘rash va olish;
 mahalliy ijro etuvchi hokimiyat organlarining va boshqa tashkilotlarning, shuningdek Vazirlar Mahkamasi axborot-tahlil departamentlarining hududlarni ijtimoiy-iqtisodiy rivojlantirish strategiyasi va dasturlarini ishlab chiqish masalalari bo‘yicha axborot-tahliliy va prognozlashtirish faoliyatini muvofiqlashtirish;
 mahalliy davlat hokimiyati organlari, davlat va xo‘jalik boshqaruvi organlari, boshqa organlar va tashkilotlar rahbarlari hamda vakillari ishtirokida yig‘ilishlar o‘tkazish;
 hududlarni ijtimoiy-iqtisodiy rivojlantirish dasturlari amalga oshirilishi masalalari bo‘yicha mahalliy davlat hokimiyati organlari, davlat va xo‘jalik boshqaruvi organlari, boshqa organlar va tashkilotlar rahbarlarining hisobotlarini eshitish;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimlarining qonun hujjatlariga zid bo‘lgan hujjatlarini to‘xtatib turish va bekor qilish to‘g‘risida takliflar kiritish;
 markaziy iqtisodiyot organlari, ilmiy-tadqiqot markazlari va institutlar xodimlarini, mahalliy va xorijiy ekspertlarni jalb etgan holda axborot-tahliliy tadqiqotlar o‘tkazish uchun ekspert guruhlari tashkil etish;
 mahalliy davlat hokimiyati organlari tomonidan o‘tkaziladigan majlislar va yig‘ilishlarda, O‘zbekiston Respublikasi Bosh vazirining, Bosh vazir birinchi o‘rinbosarining topshirig‘iga binoan esa — davlat boshqa organlarining, nodavlat notijorat va boshqa tashkilotlarning Departament yuritadigan sohaga kiruvchi masalalar bo‘yicha o‘tkaziladigan majlislari va yig‘ilishlarida qatnashish;
 zarurat bo‘lganda, Vazirlar Mahkamasida ko‘rib chiqiladigan masalalarni ishlab chiqish uchun davlat va xo‘jalik boshqaruvi organlari, mahalliy ijro etuvchi hokimiyat organlarining, ilmiy muassasalar va boshqa tashkilotlarning rahbarlari va mutaxassislarini belgilangan tartibda jalb etish, hududlarni ijtimoiy-iqtisodiy rivojlantirish dasturlarini shakillantirish, normativ-huquqiy hujjatlar loyihalarini tayyorlash masalalari va boshqa masalalar bo‘yicha ishchi guruhlar tashkil etish;
 zarurat bo‘lganda, “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni va Vazirlar Mahkamasining Reglamenti va boshqa normativ-huquqiy hujjatlar talablari buzilgan holda tushgan hujjatlarni qaytarib yuborish.
 Departamentning zarur materiallarni, ma’lumotlarni taqdim etish, shuningdek O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, boshqa hujjatlar loyihalarini puxta ishlab chiqish bo‘yicha talablari, agar O‘zbekiston Respublikasi Prezidentining, O‘zbekiston Respublikasi Bosh vazirining, uning o‘rinbosarlarining va Vazirlar Mahkamasi apparati boshqaruvchisining topshiriqlarida bajarishning boshqa muddatlari belgilanmagan bo‘lsa, Departament belgilagan muddatlarda bajarilishi kerak.
 19. Vakolatli vakil:
 tegishli hududda Departamentga yuklangan vazifalar va funksiyalar amalga oshirilishini, shuningdek hududlarni ijtimoiy-iqtisodiy rivojlantirish masalalari bo‘yicha mahalliy ijro etuvchi hokimiyat organlari, davlat va xo‘jalik boshqaruvi organlari faoliyati muvofiqlashtirilishi va nazorat qilinishini ta’minlaydi;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, O‘zbekiston Respublikasi Prezidentining, O‘zbekiston Respublikasining Bosh vaziri va uning o‘rinbosarlarining topshiriqlarini ijro etish bo‘yicha tashkiliy chora-tadbirlarni va nazorat rejalarini ishlab chiqadi, shuningdek Vazirlar Mahkamasi rahbariyatiga axborot berish uchun tegishli tahliliy materiallar va takliflarni tayyorlagan holda ularning bajarilishini muntazam ravishda o‘rganish va nazorat qilishni ta’minlaydi.
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari tomonidan O‘zbekiston Respublikasi Vazirlar Mahkamasiga kiritiladigan masalalarni oldindan kelishadi;
 hududlarni ijtimoiy-iqtisodiy rivojlantirish masalalari bo‘yicha mahalliy davlat hokimiyati organlari hujjatlari loyihalarini ekspert jihatdan puxta ishlaydi;
 ijtimoiy-iqtisodiy rivojlantirish yakunlari bo‘yicha xalq deputatlari Kengashlari majlislarini tayyorlash bilan bog‘liq materiallarni ishlab chiqishda va qarorlarni rasmiylashtirishda ishtirok etadi;
 mahalliy ijro etuvchi hokimiyat organlarida ijro intizomining holatini tahlil qiladi;
 hududlarni ijtimoiy-iqtisodiy rivojlantirishning asosiy ko‘rsatkichlari doimiy monitoringi olib borilishini tashkil etadi, hududlarni ijtimoiy-iqtisodiy rivojlantirishning joriy darajasi bo‘yicha tasdiqlangan dasturlar bajarilishi bo‘yicha tahliliy materiallar tayyorlaydi;
 tegishli funksional masalalar va hujjatlar bo‘yicha turkumlashtirilgan ma’lumotlar bazasi shakllantirilishi va yuritilishini, uning muntazam ravishda to‘ldirilishi va yangilanishini tashkil etadi;
 mahalliy ijro etuvchi hokimiyat organlari bilan birgalikda respublikani rivojlantirish maqsadlari va ustuvorliklaridan kelib chiqib hudud iqtisodiyotini yanada barqaror va muvozanatli rivojlantirish bo‘yicha takliflar ishlab chiqilishini ta’minlaydi;
 hududlarni kompleks rivojlantirish, shuningdek tarkibiy qayta o‘zgartirishlarni chuqurlashtirish va hududlar iqtisodiyotini diversifikatsiyalash bo‘yicha qisqa muddatli, o‘rtacha muddatli va uzoq muddatli dasturlarni ishlab chiqishni tashkil etadi va unda ishtirok etadi;
 mahalliy ijro etuvchi hokimiyat organlari, davlat va xo‘jalik boshqaruvi organlari, boshqa organlar va tashkilotlar tomonidan dasturlar tadbirlari so‘zsiz va o‘z vaqtida amalga oshirilishini ta’minlashga yo‘naltirilgan oldini oluvchi chora-tadbirlar ko‘rgan holda hududlarni ijtimoiy-iqtisodiy rivojlantirish dasturlari amalda ro‘yobga chiqarilishini muvofiqlashtirishni va muntazam nazorat qilishni tashkil etadi;
 hududlarni ijtimoiy-iqtisodiy rivojlantirish dasturlari amalga oshirilishi natijalari bo‘yicha tahliliy materiallar va takliflar tayyorlaydi;
 materiallar va hujjatlar loyihalari to‘g‘risida Departament mudiriga, uning o‘rinbosariga, shuningdek belgilangan tartibda — O‘zbekiston Respublikasi Bosh vazirining birinchi o‘rinbosariga va Vazirlar Mahkamasi apparati boshqaruvchisiga axborot beradi;
 birkitilgan masalalar bo‘yicha o‘tkaziladigan O‘zbekiston Respublikasi Vazirlar Mahkamasi va uning Rayosati majlislarida, O‘zbekiston Respublikasining Bosh vaziri va uning o‘rinbosarlari o‘tkazadigan yig‘ilishlarda, Hukumat komissiyalari va kengashlari, idoralararo komissiyalar va kengashlar majlislarida, Vazirlar Mahkamasi apparatining boshqaruvchisi o‘tkazadigan yig‘ilishlarda belgilangan tartibda ishtirok etadi;
 O‘zbekiston Respublikasi Prezidentining hududga safari, O‘zbekiston Respublikasining Bosh vaziri va uning o‘rinbosarlarining xizmat safarlari materiallarini tayyorlashda va ularni tashkil etishda ishtirok etadi;
 Qoraqalpog‘iston Respublikasi Jo‘qorg‘i Kengesi, Vazirlar Kengashi, viloyat, shahar, tuman xalq deputatlari Kengashlari majlislarida, Qoraqalpog‘iston Respublikasi Vazirlar Kengashi Raisi, viloyatlar hokimlari va ularning o‘rinbosarlari tomonidan o‘tkaziladigan yig‘ilishlarda ishtirok etadi;
 jismoniy va yuridik shaxslarning murojaatlarini ko‘rib chiqadi, ushbu murojaatlarni ko‘rib chiqish va chora-tadbirlar ko‘rish uchun tegishli davlat va xo‘jalik boshqaruvi organlariga, mahalliy ijro etuvchi hokimiyat organlariga, boshqa tashkilotlarga yuboradi, ular o‘z vaqtida ko‘rib chiqilishini nazorat qiladi;
 aholi va tadbirkorlik subyektlari bilan uchrashuvlarni tashkil etadi, ularning fikri va qonuniy talablarini o‘rganadi va umumlashtiradi, muammoli masalalarni va talablarni hal etish bo‘yicha Qoraqalpog‘iston Respublikasi Vazirlar Kengashiga, viloyatlar, shaharlar va tumanlar hokimliklariga, davlat va xo‘jalik boshqaruvi organlariga, boshqa organlar va tashkilotlarga, O‘zbekiston Respublikasi Bosh vazirning birinchi o‘rinbosariga takliflar kiritadi;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari apparatlari faoliyatini tahlil qiladi, ular faoliyati samaradorligini oshirish bo‘yicha tegishli takliflarni Qoraqalpog‘iston Respublikasi Vazirlar Kengashi Raisiga, viloyatlar va Toshkent shahri hokimlariga, shaharlar va tumanlar hokimlariga kiritadi;
 ularga yuklangan vazifalarni bajarish bo‘yicha mahalliy ijro etuvchi hokimiyat organlari rahbarlari ishi samaradorligi va natijadorligini baholaydi va ushbu rahbarlar bo‘yicha, shu jumladan ularni rag‘batlantirish yoki javobgarlik choralarini qo‘llash to‘g‘risida Qoraqalpog‘iston Respublikasi Vazirlar Kengashi Raisiga, viloyatlar va Toshkent shahri hokimlariga, O‘zbekiston Respublikasi Bosh vazirining birinchi o‘rinbosariga takliflar kiritadi;
 vazifalar taqsimlanishiga muvofiq boshqa funksiyalarni amalga oshiradi.
 20.O‘ziga yuklangan funksional vazifalarni bajarish uchun vakolatli vakil quyidagi huquqlarga egadir:
 o‘z funksional vazifalariga kiradigan masalalar bo‘yicha zarur materiallar va ma’lumotlarni mahalliy ijro etuvchi hokimiyat organlaridan, davlat va xo‘jalik boshqaruvi organlaridan, boshqa organlar va tashkilotlardan belgilangan tartibda so‘rash va olish;
 hududlarni ijtimoiy-iqtisodiy rivojlantirish dasturlarini ishlab chiqish masalalari bo‘yicha mahalliy ijro etuvchi hokimiyat organlari va boshqa tashkilotlarning axborot-tahliliy va prognozlashtirish faoliyatini muvofiqlashtirish;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari, davlat va xo‘jalik boshqaruvi organlarining hududiy bo‘linmalari rahbarlariga o‘zining funksional vazifalariga kiruvchi masalalar bo‘yicha bajarilishi majburiy bo‘lgan ko‘rsatmalar berish;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklarining qonun hujjatlariga zid bo‘lgan hujjatlarini to‘xtatib turish va bekor qilish to‘g‘risida Departament mudiriga, Bosh vazirning birinchi o‘rinbosariga takliflar kiritish; 
 mahalliy ijro etuvchi hokimiyat organlari, boshqa organlar va tashkilotlar rahbarlari va vakillari ishtirokida yig‘ilishlar o‘tkazish;
 hududlarni ijtimoiy-iqtisodiy rivojlantirish dasturlarini amalga oshirish masalalari bo‘yicha mahalliy ijro etuvchi hokimiyat organlari, davlat va xo‘jalik boshqaruvi organlari hududiy bo‘linmalari, boshqa organlar va tashkilotlar rahbarlarining hisobotlarini eshitish;
 mahalliy davlat hokimiyati organlari tomonidan o‘tkaziladigan majlislar va yig‘ilishlarda, O‘zbekiston Respublikasi Bosh vazirining, Bosh vazir birinchi o‘rinbosarining topshirig‘i bo‘yicha esa — o‘zining funksional vazifalariga kiruvchi masalalar bo‘yicha o‘tkaziladigan boshqa organlar va tashkilotlarning majlislari va yig‘ilishlarida ishtirok etish;
 zarurat bo‘lganda o‘zining funksional vazifalariga kiradigan masalalarni puxta ishlab chiqish uchun mahalliy ijro etuvchi hokimiyat organlari, ilmiy muassasalar va boshqa tashkilotlarning rahbarlari va mutaxassislarini belgilangan tartibda jalb etish. 
 21. Vakolatli vakillar o‘zlariga yuklangan funksional vazifalar zarur darajada bajarilishi uchun javob beradilar. 
 22. Ijtimoiy-iqtisodiy rivojlantirishning mintaqaviy dasturlarini ishlab chiqish masalalari bo‘yicha bosh mutaxassis:
 qabul qilingan hujjatlar bo‘yicha nazorat rejalarini yoki tashkiliy chora-tadbirlarni ishlab chiqadi va belgilangan tartibda tasdiqlash uchun kiritadi, davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, O‘zbekiston Respublikasi Prezidentining, O‘zbekiston Respublikasi Bosh vazirining, uning o‘rinbosarlarining topshiriqlari ijrosi ustidan tizimli nazoratni amalga oshiradi;
 vakolatli vakillar, tegishli davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar tomonidan taqdim etilgan takliflar va hujjatlar loyihalarini har tomonlama tahlil qiladi, ular bo‘yicha zarur tahliliy materiallar va ekspert xulosalar tayyorlaydi, shuningdek O‘zbekiston Respublikasi Vazirlar Mahkamasining Reglamentiga muvofiq ular bo‘yicha zarur kelishishni ta’minlaydi;
 hududlarni ijtimoiy-iqtisodiy rivojlantirish dasturlari loyihalari ishlab chiqilishi, kelishilishi va Departament mudiri, Bosh vazirning birinchi o‘rinbosari ko‘rib chiqishi uchun kiritilishini ta’minlaydi, ular bo‘yicha zarur tahliliy va ma’lumotnoma materiallar tayyorlaydi;
 hududlarni ijtimoiy-iqtisodiy rivojlantirish dasturlari amalga oshirilishi tizimli nazorat qilinishini ta’minlaydi, turkumlashtirilgan ma’lumotlar bazasi shakllantirilishi va yuritilishini, u muntazam ravishda to‘ldirilishi va yangilanishini tashkil etadi;
 materiallar va hujjatlar loyihalari to‘g‘risida Departament mudiriga, uning o‘rinbosariga, shuningdek belgilangan tartibda — O‘zbekiston Respublikasi Bosh vazirning birinchi o‘rinbosariga va Vazirlar Mahkamasi apparati boshqaruvchisiga axborot beradi;
 o‘ziga birkitilgan masalalar bo‘yicha o‘tkaziladigan O‘zbekiston Respublikasi Vazirlar Mahkamasi va uning Rayosati majlislarida, O‘zbekiston Respublikasining Bosh vaziri va uning o‘rinbosarlari o‘tkazadigan yig‘ilishlarda, Hukumat komissiyalari va kengashlari, idoralararo komissiyalar va kengashlar majlislarida, Vazirlar Mahkamasi apparati boshqaruvchisi o‘tkazadigan yig‘ilishlarda belgilangan tartibda ishtirok etadi;
 Departament mudiri (uning o‘rinbosari) bilan kelishgan holda o‘ziga birkitilgan masalalar bo‘yicha Vazirlar Mahkamasi va uning Rayosati majlislarida, O‘zbekiston Respublikasi Prezidenti va O‘zbekiston Respublikasining Bosh vaziri va uning o‘rinbosarlari, Vazirlar Mahkamasi apparatining boshqaruvchisi o‘tkazadigan yig‘ilishlarda ko‘rib chiqishga materiallar tayyorlash, shuningdek ijro etishda turgan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalarini muhokama qilish uchun davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlarning vakillari, olimlar va mutaxassislar bilan yig‘ilishlar o‘tkazadi;
 vazifalar taqsimlanishiga muvofiq boshqa funksiyalarni amalga oshiradi.
 23. Hududlarni ijtimoiy-iqtisodiy rivojlantirishni tahlil qilish masalalari bo‘yicha bosh mutaxassis:
 hududlarni ijtimoiy-iqtisodiy rivojlantirish kompleks va tizimli tahlil qilinishini, asosiy iqtisodiy ko‘rsatkichlar dinamikasi, tarkibiy va institutsional qayta o‘zgartirishlar, mahalliy budjetlar ijrosi monitoringi olib borilishini ta’minlaydi;
 vakolatli vakillar, tegishli davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar tomonidan taqdim etilgan takliflar va hujjatlar loyihalarini har tomonlama tahlil qiladi, ular bo‘yicha zarur tahliliy materiallar va ekspert xulosalar tayyorlaydi, shuningdek O‘zbekiston Respublikasi Vazirlar Mahkamasining Reglamentiga muvofiq ular bo‘yicha zarur kelishishni ta’minlaydi;
 hududlarning iqtisodiyoti va ijtimoiy sohasi rivojlanishining holati bo‘yicha tahliliy va ma’lumotnoma materiallar, shuningdek hududlarni ijtimoiy-iqtisodiy rivojlantirish dasturlarini ishlab chiqish bo‘yicha takliflar tayyorlanishini, qabul qilingan hududiy dasturlarga tuzatishlar kiritilishini ta’minlaydi;
 hududlarni kompleks ijtimoiy-iqtisodiy rivojlantirish dasturlari bajarilishi monitoringini olib boradi va tahlil qiladi, ularning o‘z vaqtida va sifatli bajarilishiga to‘sqinlik qiluvchi muammoli masalalarni aniqlaydi;
 hududlarni kompleks ijtimoiy-iqtisodiy rivojlantirish dasturlarini bajarishda yuzaga keladigan masalalarni tezkor hal etish bo‘yicha takliflar kiritadi;
 mahalliy ijro etuvchi hokimiyat organlari tarkibiy bo‘linmalarining axborot-tahliliy faoliyatini doimiy asosda tahlil qiladi, ular faoliyati samaradorligini oshirish bo‘yicha takliflar kiritadi;
 tegishli funksional masalalar va hujjatlar bo‘yicha turkumlashtirilgan ma’lumotlar bazasi shakllantirilishi va yuritilishini, uning muntazam ravishda to‘ldirilishi va yangilanishini tashkil etadi;
 materiallar va hujjatlar loyihalari to‘g‘risida Departament mudiriga, uning o‘rinbosariga, shuningdek belgilangan tartibda — O‘zbekiston Respublikasi Bosh vazirining birinchi o‘rinbosariga va Vazirlar Mahkamasi apparati boshqaruvchisiga axborot beradi;
 o‘ziga birkitilgan masalalar bo‘yicha o‘tkaziladigan O‘zbekiston Respublikasi Vazirlar Mahkamasi va uning Rayosati majlislarida, O‘zbekiston Respublikasining Bosh vaziri va uning o‘rinbosarlari o‘tkazadigan yig‘ilishlarda, Hukumat komissiyalari va kengashlar, idoralararo komissiyalar va kengashlar yig‘ilishlarida, Vazirlar Mahkamasi apparatining boshqaruvchisi o‘tkazadigan yig‘ilishlarda belgilangan tartibda ishtirok etadi;
 Departament mudiri (uning o‘rinbosari) bilan kelishgan holda o‘ziga birkitilgan masalalar bo‘yicha Vazirlar Mahkamasi va uning Rayosati majlislarida, O‘zbekiston Respublikasi Prezidenti va O‘zbekiston Respublikasining Bosh vaziri va uning o‘rinbosarlari, Vazirlar Mahkamasi apparatining boshqaruvchisi o‘tkazadigan yig‘ilishlarda ko‘rib chiqishga materiallar tayyorlash, shuningdek ijro etishda turgan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalarini muhokama qilish uchun davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlarning vakillari, olimlar va mutaxassislar bilan yig‘ilishlar o‘tkazadi;
 vazifalar taqsimlanishiga muvofiq boshqa funksiyalarni amalga oshiradi.
 24. Normativ-huquqiy hujjatlarni ishlab chiqish masalalari bo‘yicha bosh mutaxassis:
 hududlarni ijtimoiy-iqtisodiy rivojlantirish masalalari bo‘yicha normativ-huquqiy hujjatlar loyihalari sifatli va o‘z vaqtida tayyorlanishini ta’minlaydi;
 hududlarni ijtimoiy-iqtisodiy rivojlantirish masalalari, shuningdek Qoraqalpog‘iston Respublikasi, viloyatlar va Toshkent shahri manfaatlariga daxl etuvchi masalalar bo‘yicha Vazirlar Mahkamasiga kiritilgan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari va boshqa hujjatlar loyihalarini ekspertizadan o‘tkazadi va kelishadi;
 normativ-huquqiy hujjatlar loyihalarini ishlab chiqish, ularni kelishish va ko‘rib chiqish uchun Departament mudiriga, uning o‘rinbosariga, Bosh vazirning birinchi o‘rinbosariga kiritish bo‘yicha rejalar va tashkiliy chora-tadbirlarni tayyorlaydi va tasdiqlash uchun kiritadi;
 hududlarni ijtimoiy-iqtisodiy rivojlantirish masalalari bo‘yicha normativ-huquqiy hujjatlar loyihalari mahalliy ijro etuvchi hokimiyat organlari, davlat va xo‘jalik boshqaruvi organlari tomonidan ishlab chiqilishi va kelishilishini muvofiqlashtiradi va nazorat qiladi;
 Departament vakolatiga kiradigan masalalar bo‘yicha qonun loyihalari ishlab chiqilishini va belgilangan tartibda O‘zbekiston Respublikasi Oliy Majlisiga kiritilishini va ularning himoya qilinishini tashkil etadi;
 tegishli funksional masalalar va hujjatlar bo‘yicha turkumlashtirilgan ma’lumotlar bazasi shakllantirilishi va yuritilishini, uning muntazam ravishda to‘ldirilishi va yangilanishini tashkil etadi;
 materiallar va hujjatlar loyihalari to‘g‘risida Departament mudiriga, uning o‘rinbosariga, shuningdek belgilangan tartibda — O‘zbekiston Respublikasi Bosh vazirining birinchi o‘rinbosariga va Vazirlar Mahkamasi apparati boshqaruvchisiga axborot beradi;
 o‘ziga birkitilgan masalalar bo‘yicha o‘tkaziladigan O‘zbekiston Respublikasi Vazirlar Mahkamasi va uning Rayosati majlislarida, O‘zbekiston Respublikasining Bosh vaziri va uning o‘rinbosarlari o‘tkazadigan yig‘ilishlarda, Hukumat komissiyalari va kengashlari, idoralararo komissiyalar va kengashlar majlislarida, Vazirlar Mahkamasi apparatining boshqaruvchisi o‘tkazadigan yig‘ilishlarda belgilangan tartibda ishtirok etadi;
 Departament mudiri (uning o‘rinbosari) bilan kelishgan holda o‘ziga birkitilgan masalalar bo‘yicha Vazirlar Mahkamasi va uning Rayosati majlislarida, O‘zbekiston Respublikasi Prezidenti va O‘zbekiston Respublikasining Bosh vaziri va uning o‘rinbosarlari, Vazirlar Mahkamasi apparatining boshqaruvchisi o‘tkazadigan majlislarda ko‘rib chiqishga materiallar tayyorlash, shuningdek ijro etishda turgan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalarini muhokama qilish uchun davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlarning vakillari, olimlar va mutaxassislar bilan yig‘ilishlar o‘tkazadi;
 vazifalar taqsimlanishiga muvofiq boshqa funksiyalarni amalga oshiradi.
 Normativ-huquqiy hujjatlarni ishlab chiqish masalalari bo‘yicha bosh mutaxassis o‘z funksional vazifalarini bajarishda Huquqiy ekspertiza va xalqaro shartnomalar boshqarmasi bilan o‘zaro hamkorlik qiladi.
 241. Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha bosh mutaxassis: 
 Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha materiallarni, normativ hujjatlar va boshqa hujjatlar loyihalarini tayyorlaydi, majlislar, yig‘ilishlar, arxiv materiallari va hujjatlari bilan ishlashni tashkil etadi, xulosalar tayyorlaydi; 
 Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha qo‘shni davlatlar bilan qo‘shma yig‘ilishlarda, ishchi guruhlar uchrashuvlarida va dala tadqiqotlarida ishtirok etadi. 
 242. Chegarabo‘yi muammolarini hal qilish masalalari bo‘yicha bosh mutaxassis: 
 O‘zbekiston Respublikasining Davlat chegaralarini dyelimitatsiya, demarkatsiya va redemarkatsiya qilish, muhandislik-texnik jihatdan jihozlash, chegara bo‘yi muammolarini hal qilish, respublika hududiga tovarlar va kontrafakt mahsulotlar olib kirilishining oldini masalalari bo‘yicha materiallarni, normativ hujjatlar va boshqa hujjatlar loyihalarini tayyorlaydi va har tomonlama tahlil qiladi; 
 chegarabo‘yi muammolarini hal qilish masalalari bo‘yicha qo‘shni davlatlar bilan qo‘shma yig‘ilishlarda, ishchi guruhlar uchrashuvlarida ishtirok etadi. 
 243. Xalqaro hamkorlik va normativ-huquqiy bazani takomillashtirish masalalari bo‘yicha yetakchi mutaxassis: 
 materiallarni, normativ hujjatlar va boshqa hujjatlar loyihalarini tayyorlaydi, xalqaro hamkorlik va normativ-huquqiy bazani takomillashtirish bo‘yicha kompleks ishlarni tashkil etadi, xalqaro hamkorlikka va O‘zbekiston Respublikasi Davlat chegaralarini dyelimitatsiya, demarkatsiya va redemarkatsiya qilish masalalariga oid tegishli hujjatlar va materiallarni yig‘adi, umumlashtiradi, turkumlaydi va har tomonlama tahlil qiladi; 
 O‘zbekiston Respublikasining Davlat chegaralarini dyelimitatsiya, demarkatsiya va redemarkatsiya qilish masalalari bo‘yicha qo‘shni davlatlar bilan qo‘shma yig‘ilishlarda, ishchi guruhlar uchrashuvlarida ishtirok etadi.
 25. Jismoniy va yuridik shaxslarning murojaatlarini ko‘rib chiqish bo‘yicha yetakchi mutaxassis:
 jismoniy shaxslar va yuridik shaxslarning vakillari O‘zbekiston Respublikasi Bosh vazirining birinchi o‘rinbosari, Departament mudiri va uning o‘rinbosari tomonidan shu jumladan joylarda qabul qilinishini tashkil etadi;
 jismoniy va yuridik shaxslarning murojaatlarini o‘rganadi va ularda oldinga qo‘yilgan masalalarni hal etish bo‘yicha Departament mudiriga, uning o‘rinbosariga, O‘zbekiston Respublikasi Bosh vazirining birinchi o‘rinbosariga takliflar tayyorlaydi; 
 murojaatlar ko‘rib chiqish va chora-tadbirlar ko‘rish uchun tegishli davlat va xo‘jalik boshqaruvi organlariga, mahalliy ijro etuvchi hokimiyat organlariga, boshqa tashkilotlarga yuborilishini tashkil etadi, ularning o‘z vaqtida ko‘rib chiqilishini nazorat qiladi;
 jismoniy va yuridik shaxslarning O‘zbekiston Respublikasi Prezidenti va O‘zbekiston Respublikasining Bosh vaziri nomiga, shuningdek “xalq qabulxonalari” orqali tushgan murojaatlari ko‘rib chiqilishi va chora-tadbirlar ko‘rilishi alohida nazorat qilinishini ta’minlaydi;
 vakolatli vakillar, Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shaharlar va tumanlar hokimliklari tomonidan amalga oshiriladigan jismoniy va yuridik shaxslarning murojaatlari bilan ishlashni umumlashtiradi va tahlil qiladi, tahlil natijalarini takliflar bilan birgalikda ko‘rib chiqish uchun Departament mudiriga, uning o‘rinbosariga va O‘zbekiston Respublikasi Bosh vazirining birinchi o‘rinbosariga kiritadi; 
 tegishli funksional masalalar va hujjatlar bo‘yicha turkumlashtirilgan ma’lumotlar bazasi shakllantirilishi va yuritilishini, uning muntazam ravishda to‘ldirilishi va yangilanishini tashkil etadi;
 o‘ziga birkitilgan masalalar bo‘yicha o‘tkaziladigan O‘zbekiston Respublikasi Vazirlar Mahkamasi va uning Rayosati majlislarida, O‘zbekiston Respublikasi Bosh vaziri va uning o‘rinbosarlari o‘tkazadigan yig‘ilishlarda, Hukumat komissiyalari va kengashlari, idoralararo komissiyalar va kengashlar yig‘ilishlarida, Vazirlar Mahkamasi apparatining boshqaruvchisi o‘tkazadigan yig‘ilishlarda belgilangan tartibda ishtirok etadi;
 Departament mudiri (uning o‘rinbosari) bilan kelishgan holda ijroda turgan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalarini ularni tayyorlash maqsadida davlat va xo‘jalik boshqaruvi organlari, boshqa tashkilotlarning vakillari, olimlar va mutaxassislar bilan muhokama qiladi;
 vazifalar taqsimlanishiga muvofiq boshqa funksiyalarni amalga oshiradi.
 26. Departament:
 o‘ziga yuklangan vazifalar va funksiyalar zarur darajada va samarali bajarilishi;
 Vazirlar Mahkamasiga kiritilgan hujjatlarning loyihalari, takliflar va masalalar sifatli ekspert jihatdan puxta ishlab chiqilishi tashkil etilishi;
 O‘zbekiston Respublikasi qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari va farmoyishlari, Hukumatning qarorlari, farmoyishlari, Vazirlar Mahkamasi rahbariyatining topshiriqlari, mahalliy ijro etuvchi hokimiyat organlari, davlat va xo‘jalik boshqaruvi organlari, boshqa organlar va tashkilotlar tomonidan o‘z vaqtida va sifatli bajarilishi ustidan nazorat ta’minlanishi;
 O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son qaroriga, shuningdek Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq ijro intizomiga so‘zsiz rioya etilishi uchun javob beradi.
 27. Departament ishlari “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, Vazirlar Mahkamasining Reglamentiga, O‘zbekiston Respublikasi Vazirlar Mahkamasining Ijro etuvchi apparati to‘g‘risidagi Nizomga, ushbu Nizomga, Vazirlar Mahkamasi Ijro etuvchi apparatida ish yuritish bo‘yicha yo‘riqnomaga, O‘zbekiston Respublikasi Prezidentining, O‘zbekiston Respublikasi Bosh vazirining, Bosh vazir birinchi o‘rinbosarining topshiriqlariga, Vazirlar Mahkamasi apparati boshqaruvchisining buyruqlari va topshiriqlariga muvofiq, shuningdek Vazirlar Mahkamasining ish rejalari, Departamentning ish rejalari, Departament mudiri, mudirning o‘rinbosari va mutaxassislarning shaxsiy ish rejalari asosida tashkil etiladi. 
 Departamentning ish rejalari, Departament mudirining shaxsiy ish rejasi Vazirlar Mahkamasi apparati boshqaruvchisi bilan kelishiladi va O‘zbekiston Respublikasi Bosh vazirining birinchi o‘rinbosari tomonidan tasdiqlanadi.
 Vakolatli vakillarning shaxsiy ish rejalari O‘zbekiston Respublikasi Bosh vazirining birinchi o‘rinbosari tomonidan tasdiqlanadi.
 Mudirning o‘rinbosari va mutaxassislarning shaxsiy ish rejalari Departament mudiri tomonidan tasdiqlanadi.
 Departamentning O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Hukumat qarorlari va farmoyishlari, hududlarni ijtimoiy-iqtisodiy rivojlantirish dasturlari mahalliy ijro etuvchi hokimiyat organlarida, boshqa organlar va tashkilotlarda amalga oshirilishi tizimli monitoringi bo‘yicha faoliyati vakolatli vakillar tomonidan, shuningdek O‘zbekiston Respublikasi Bosh vazirining, O‘zbekiston Respublikasi Bosh vaziri birinchi o‘rinbosarining, Vazirlar Mahkamasi apparati boshqaruvchisining topshiriqlariga muvofiq Vazirlar Mahkamasi ish rejasiga muvofiq kompleks o‘rganishlar yo‘li bilan, Vazirlar Mahkamasi, Vazirlar Mahkamasi Rayosati, Kompleks, Departament majlislarida, mahalliy davlat hokimiyati organlarida o‘tkaziladigan yig‘ilishlarda hisobotlarni eshitish va ma’lumotlarning tegishli bankini yuritish orqali ta’minlanadi.
 28. Departament mudiri:
 Departamentga bevosita rahbarlik qiladi, o‘z o‘rinbosari va mutaxassislar ishlarini tashkil etadi hamda Departamentga yuklangan vazifalar va funksiyalarning bajarilishi uchun shaxsan javob beradi;
 Departamentning yuritishi sohasiga kiradigan masalalar bo‘yicha Vazirlar Mahkamasiga kiritilgan takliflarni va normativ-huquqiy hujjatlar loyihalarini ko‘rib chiqishda davlat manfaatlariga qat’iy rioya qilinishini ta’minlaydi, ularning ekspert jihatdan ishlab chiqilishini tashkil etadi va hujjatlarning tayyorlangan loyihalariga ruxsat belgisi (viza) qo‘yadi. Tegishli normativ-huquqiy hujjatlar qabul qilingandan keyin ularning amalga oshirilishi yuzasidan tizimli nazoratni ta’minlaydi;
 respublikaning tegishli hududlarida iqtisodiy islohotlarning holati va natijadorligi tizimli monitoringi tashkil etilishi va ma’lumotlar banki shakllantirilishini, shuningdek muammoli masalalarni hal etishga doir amaliy chora-tadbirlar ishlab chiqilishi va amalga oshirilishini, respublika hududlarini rivojlantirishning istiqbolli vazifalari amalga oshirilishini ta’minlaydi;
 Departamentning tasdiqlangan tuzilmasiga va shtatlar jadvaliga muvofiq lavozimlarga tavsiya qilinayotgan nomzodlar bo‘yicha takliflarni, mutaxassislarning kasbiy darajasini va amaliy malakasini oshirish, ularni rag‘batlantirish hamda ularga tanbeh berish choralarini puxta ishlab chiqadi va Vazirlar Mahkamasi apparati boshqaruvchisi bilan kelishgan holda Kompleks rahbarining ko‘rib chiqishi uchun kiritadi;
 o‘rinbosar va mutaxassislar o‘rtasida vazifalarning taqsimlanishini, shuningdek Kompleksning yarim yillik ish rejasi loyihasini ishlab chiqadi va tasdiqlash uchun Kompleks rahbariga kiritadi, Departament mudiri o‘rinbosari va mutaxassislarining ish rejalarini tasdiqlaydi;
 Vazirlar Mahkamasiga tushgan, respublika Hukumatining qarorini talab qilmaydigan hujjatlarni tegishli davlat va xo‘jalik boshqaruvi organlariga, mahalliy ijro etuvchi hokimiyat organlariga va boshqa tashkilotlarga ko‘rib chiqish uchun yuboradi;
 O‘zbekiston Respublikasi Vazirlar Mahkamasi va uning Rayosati majlislarida, O‘zbekiston Respublikasining Bosh vaziri, uning o‘rinbosarlari o‘tkazadigan yig‘ilishlarda, Hukumat komissiyalari va kengashlari, idoralararo komissiyalar va kengashlar majlislarida, Vazirlar Mahkamasi apparati boshqaruvchisi tomonidan Departamentning ish yuritish sohasiga kiradigan masalalar bo‘yicha o‘tkaziladigan yig‘ilishlarda qatnashadi;
 Departament kadrlar zaxirasi shakllantirilishi va yangilanishini, kadrlar zaxirasiga kiritilgan shaxslar bilan tizimli ish olib borilishi tashkil etilishini ta’minlaydi;
 Vazirlar Mahkamasi Ijro etuvchi apparatida amalda bo‘lgan Yo‘riqnomaga muvofiq ishlarning yuritilishini ta’minlaydi;
 chiquvchi xat-xab